เคล็ดลับรูดปรื๊ดตปท.
โดย...เม้าท์ คลองเตย
18 ก.พ. 2558

โดย...เม้าท์ คลองเตย
เดือน เม.ย.และ พ.ค.นี้ จะมีวันหยุดยาว คนที่กำลังวางแผนท่องเที่ยวต่างประเทศ คงจะต้องเริ่มแล้ว หากซื้อทัวร์ไป ก็ไม่ยุ่งยาก แค่ไปจ่ายเงินกับบริษัททัวร์ ที่หลายๆ บริษัทจัดโปรโมชั่นร่วมกับบัตรเครดิต ให้ส่วนลดหรือเพิ่มคะแนนสะสม 
ส่วนคนที่จะเดินทางท่องเที่ยวเองก็ต้องจองตั๋วเครื่องบินและที่พักแต่เนิ่นๆ ซึ่งการจองตั๋วและห้องพักเดี๋ยวนี้ง่ายมาก จองซื้อผ่านอินเทอร์เน็ตใช้เวลาเดี๋ยวเดียว และจะต้องชำระเงินผ่านบัตรเครดิตเท่านั้น
บัตรเครดิต ช่วยให้การเดินทางไปต่างประเทศง่ายและปลอดภัยขึ้นมาก เพราะไม่ต้องพกเงินสดเป็นฟ่อนไปใช้จ่ายในต่างประเทศ ซึ่งเป็นภาระในการหาที่เก็บ
การนำบัตรเครดิตไปใช้ในต่างประเทศ หากจะให้ปลอดภัยสบายใจที่สุด ควรจะแจ้งให้ธนาคารผู้ออกบัตรเครดิตของท่านทราบว่าท่านจะใช้บัตรในต่างประเทศจะเป็นประโยชน์สำหรับท่านเอง
ธนาคารหลายแห่งมีระบบเฝ้าติดตามบัญชีของลูกค้าว่ามีรูปแบบการใช้จ่ายที่ผิดปกติ หรือมีพฤติกรรมที่ส่อว่ามีการทุจริตหรือไม่ เช่น การใช้จ่ายในต่างประเทศ หากมีการทำธุรกรรมที่ดูมีความเสี่ยงสูง ธนาคารจะติดต่อลูกค้าเพื่อตรวจสอบว่าควรจะอนุมัติรายการนั้นหรือไม่ หรือในบางกรณี ธนาคารอาจปฏิเสธธุรกรรมที่ดูน่าสงสัยไว้ก่อน
ดังนั้น การแจ้งให้ธนาคารทราบก่อนว่าท่านจะใช้บัตรในต่างประเทศก็มีประโยชน์ เพราะอย่างน้อยท่านก็ไม่ต้องเสียอารมณ์ โดยการช็อปปิ้งอย่างเพลิดเพลินต้องสะดุดลงเพราะความหวังดีของธนาคาร
อย่างที่บอกไว้ก่อนหน้านี้ว่าธนาคารแต่ละแห่งก็มีนโยบายและการปฏิบัติเกี่ยวกับกรณีต่างๆ ข้างต้นแตกต่างกันไป ดังนั้นจึงขอแนะนำให้ท่านปรึกษากับธนาคารของท่านเพื่อความเข้าใจในสิทธิและหน้าที่ของแต่ละฝ่ายอย่างชัดเจนและถูกต้อง
เมื่อเกิดปัญหาขึ้นจริงๆ จนต้องแจ้งความฟ้องร้องกัน ก็จะสามารถดำเนินการได้ถูกช่องทางและไม่เสียเวลาว่าความผิดพลาดที่เกิดขึ้นนั้นอยู่ในเงื่อนไขหรือข้อตกลงหรือไม่ บางครั้งการเจรจาระหว่างลูกค้ากับธนาคาร ก็อาจจะจบลงด้วยดี โดยไม่ต้องเป็นคดีความ
บัตรเครดิตหรือที่เรียกกันว่าเงินพลาสติก ไม่ต่างจากเงินสดต้องดูแลรักษาเช่นกัน แค่ดูแลรักษาง่ายกว่าเท่านั้นเอง